b'\n_START_ARTICLE_\nNavadni ko\xc5\xa1\xc4\x8dak\n_START_SECTION_\nOpis in biologija\n_START_PARAGRAPH_\nOdrasli ko\xc5\xa1\xc4\x8dak dose\xc5\xbee v dol\xc5\xbeino do 10 cm in lahko \xc5\xbeivi do 8 let. Samci imajo ve\xc4\x8dje kle\xc5\xa1\xc4\x8de od samic, samice pa imajo znatno ve\xc4\x8dji zadek. Telo je obi\xc4\x8dajno rjavih barv, spodnja stran \xc5\xa1karij pa je svetlej\xc5\xa1ih rjavih odtenkov in ni nikoli rde\xc4\x8da, po \xc4\x8demer se najbolj zna\xc4\x8dilno lo\xc4\x8di od jel\xc5\xa1evca. V juvenilni dobi se ko\xc5\xa1\xc4\x8dak hrani z raznimi vodnimi nevreten\xc4\x8darji, v odrasli pa z razli\xc4\x8dnim rastlinskim materialom. Njegovi glavni plenilci so vidra, lisica, rjavi medved, volk, razne vodne ptice, z mladimi rakci pa se prehranjujejo tudi nekatere ribe._NEWLINE_Tako kot ve\xc4\x8dina rakov ima tudi navadni ko\xc5\xa1\xc4\x8dak zunanjo oploditev. Samec spermo v obliki spermatofora odlo\xc5\xbei na prsni del sami\xc4\x8dinega oklepa. Samica nato izle\xc5\xbee med 40 in 70 jaj\xc4\x8dec, ki jih prilepi na spodnjo stran oklepa, kjer se oplodijo. \xc4\x8cez zimo samica nosi oplojena jaj\xc4\x8deca pritrjena pod zadkom, spomladi pa se iz njih razvijejo mali rakci, ki se materinega repa dr\xc5\xbeijo \xc5\xa1e do 3 tedne. Do odrasle dobe se rakci ve\xc4\x8dkrat levijo. Navadni ko\xc5\xa1\xc4\x8dak spolno dozori pri starosti med 3 in 5 let, takrat pa meri med 35 in 50 mm. Samci se parijo vsako leto, samice pa na vsake dve leti._NEWLINE_Poleg plenilcev ko\xc5\xa1\xc4\x8daka, tako kot tudi druge sladkovodne rake, ogro\xc5\xbea tudi ra\xc4\x8dja kuga, ki jo prena\xc5\xa1a tujerodni signalni rak (Pacifastacus leniusculus).'